‘Toenemende mynsterfgevalle wek kommer’Argieffoto Die vakbond Solidariteit het vandeesweek gesê hy is bekommerd oor die toenemende mynsterftes in 2017. Solidariteit het sy meegevoel betuig met die families van die mynwerkers wat onlangs gesterf het in twee afsonderlike voorvalle by Sibanye Gold, asook die families van die ses mynwerkers wat beseer is in twee ander voorvalle. Adv. Paul Mardon, adjunkhoofsekretaris vir beroepsgesondheid en -veiligheid van die vakbond, sê dié gevalle, wat onderskeidelik by die Rethabile- en Royana-skagte van Sibanye Gold plaasgevind het, verhoog die jaar se mynsterftesyfer tans tot 58. “Die getal mynsterftes is onaanvaarbaar en dit kan nie so voortgaan nie. Ons is bekommerd dat die algehele mynsterftesyfer in 2017 dalk meer sal wees as in 2016,” het Mardon gesê. Die vakbond het ŉ beroep gedoen op werkgewers om hernieude pogings aan te wend om verdere stygings in mynsterfgevalle te verhoed. Hy het ook ŉ beroep gedoen op alle rolspelers in die mynboubedryf, onder wie mynwerkers en hul toesighoudende personeel, om “verantwoordelikheid vir hulself én vir mekaar te neem” en om “in ŉ volwasse gees van samewerking en interafhanklikheid” te werk.